SPRC บวก 4% โบรกฯชี้ผลงาน Q4 โต รับค่าการกลั่นแกร่ง ชูเป้าสูง 14 บ.
SPRC วิ่ง 4% โบรกฯชูหุ้นเด่น เป้าสูง 14 บ. ชี้ผลงาน Q4 เด่น รับค่าการกลั่นดีขึ้นต่อเนื่อง จากแรงหนุนส่วนต่างราคาน้ำมันเบนซิน ดีเซล น้ำมันอากาศยานที่แข็งแกร่ง
24 พ.ย. 2564

ผู้สื่อข่าวรายงานว่าวันนี้ (24 พ.ย.2564) ราคาหุ้นบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ณ เวลา 11:05 น. อยู่ที่ระดับ 9.90 บาท เพิ่มขึ้น 0.40 บาท หรือ 4.21% โดยทำจุดสูงสุดที่ 9.95 บาท และทำจุดต่ำสุดที่ 9.65 บาท ด้วยมูลค่าการซื้อขาย 177.81 ล้านบาท

บริษัท หลักทรัพย์คันทรี่ กรุ๊ป จำกัด (มหาชน) ระบุในบทวิเคราะห์ (24 พ.ย.2564) โดยทางฝ่ายวิจัยคาดว่า GRM จะปรับดีขึ้นต่อเนื่องในไตรมาส 4/2564 ด้วยแรงหนุนจากส่วนต่างราคาเบนซิน ดีเซล น้ำมันอากาศยานที่แข็งแกร่ง ซึ่งทางฝ่ายวิจัยเลือก SPRC เป็น 1 ในหุ้นเด่นของทางฝ่ายวิจัยในกลุ่มพลังงานสำหรับช่วงไตรมาส 4/2564 – 2565 แนะนำ “ซื้อ” ราคาเป้าหมาย 11.30 บาท
ด้านบริษัทหลักทรัพย์ กสิกรไทย จำกัด (มหาชน) ระบุในบทวิเคราะห์ (24 พ.ย.2564) ว่า จากแนวโน้มค่าการกลั่นที่ค่อยๆปรับเพิ่มขึ้นไปสู่ระดับ Up-cycle ใหม่ในปี 2565 แนะนำ “ซื้อ” ราคาเป้าหมาย 14 บาท